b'\n_START_ARTICLE_\nGabriel S\xc3\xaencr\xc4\x83ian\n_START_SECTION_\nCarier\xc4\x83\n_START_PARAGRAPH_\nA \xc3\xaenceput s\xc4\x83 practice halterele la v\xc3\xa2rsta de 8 ani, dup\xc4\x83 ce a aflat c\xc4\x83 vecinii lui practic\xc4\x83 acest sport la clubul local, Clubul \xe2\x80\x9eClujeana\xe2\x80\x9d. Ini\xc8\x9bierea \xc3\xaen acest sport i-a f\xc4\x83cut-o medaliatul cu argint de la Los Angeles 1984, \xc8\x98tefan Ta\xc8\x99nadi. \xc3\x8en 1998, dup\xc4\x83 desfiin\xc8\x9barea clubului clujean, Mugur Saranciuc l-a adus \xc3\xaen Bistri\xc8\x9ba \xc8\x99i l-a legitimat la CSM Bistri\xc8\x9ba. \xc3\x8en 2015 a absolvit Facultatea de Educa\xc8\x9bie Fizic\xc4\x83 \xc8\x99i Sport._NEWLINE_\xc3\x8en 2012, la Campionatul European desf\xc4\x83\xc8\x99urat \xc3\xaen Antalya (Turcia), sportivul a cucerit trei medalii de bronz la categoria \xe2\x88\x9285 kg \xe2\x80\x94 stilul smuls (164 kg), aruncat (195 kg) \xc8\x99i total (359 kg). \xc3\x8en plus, Gabriel S\xc3\xaencr\xc4\x83ian a participat \xc8\x99i la Jocurile Olimpice de var\xc4\x83 din 2012, dar a ratat toate \xc3\xaencerc\xc4\x83rile la smuls._NEWLINE_\xc3\x8en 2013, S\xc3\xaencr\xc4\x83ian \xc8\x99i-a mai ad\xc4\x83ugat o medalie la palmares, prin bronzul de la Europenele de la Tirana (Albania) \xe2\x80\x94 bronz la smuls (166 kg) \xc3\xaen cadrul categoriei \xe2\x88\x9285 kg. \xc3\x8en luna septembrie, halterofilul a fost depistat pozitiv cu stanozolol \xc8\x99i a fost suspendat pe o perioad\xc4\x83 de doi ani._NEWLINE_A revenit \xc3\xaen circuitul competi\xc8\x9bional \xc3\xaen 2015, c\xc3\xa2nd a \xc8\x99i absolvit Facultatea de Educa\xc8\x9bie Fizic\xc4\x83 \xc8\x99i Sport._NEWLINE_\xc3\x8en 2016 a reu\xc8\x99it cele mai mari performan\xc8\x9be ale carierei sale. La Campionatul European de la Forde (Norvegia), S\xc3\xaencr\xc4\x83ian a ob\xc8\x9binut trei medalii la categoria \xe2\x88\x9285 kg \xe2\x80\x94 aur la stilul smuls (169 kg), argint la stilul aruncat (202 kg) \xc8\x99i \xc3\xaen total (371 kg). La Jocurile Olimpice de var\xc4\x83 din 2016 a ob\xc8\x9binut medalia de bronz la categoria \xe2\x88\x9285 kg \xe2\x80\x94 locul cinci la smuls (173 kg), primul loc la aruncat (217 kg) \xc8\x99i locul trei \xc3\xaen total (390 kg). Pe locul patru s-a aflat Denis Ulanov care avea aceea\xc8\x99i greutate ridicat\xc4\x83, dar S\xc3\xaencr\xc4\x83ian c\xc3\xa2nt\xc4\x83rea cu 620 de grame mai pu\xc8\x9bin ca el. \xc3\x8en data de 8 decembrie 2016 Gabriel S\xc3\xa2ncr\xc4\x83ian a fost suspendat din activitatea sportiva pentru 8 ani, fiind testat pozitiv cu testosteron exogen, o substan\xc8\x9b\xc4\x83 interzis\xc4\x83 de pe lista WADA, la un control efectuat la 12 august, anun\xc8\x9b\xc4\x83 TAS, care subliniaz\xc4\x83 c\xc4\x83 toate rezultatele ob\xc8\x9binute de S\xc3\xaencr\xc4\x83ian sunt anulate, inclusiv medalia de bronz la categoria 85 de kilograme, ob\xc8\x9binut\xc4\x83 \xc3\xaen Rio de Janeiro.'